Sanomalehti
Soolo:

 Sanomalehti – luomisen ihme!

 Tytöt:

 Terävien aivojen, kätevien käsien työ.
 Todistuskappale ihmisen tahdon
 ja taidon suuruudesta.

 Kuoro:

 Kaikkeutta-syleilevän ihmishengen
 loistava voimannäyte.

 Soolo:

 Kuolleet paperirullat, joissa ei ole ollut yhtään mitään,
 ovat kuulleet ihmisen äänen:

 Kuoro:

 Tulkoon elämä!

 Tytöt:

 Ja paperi on alkanut puhua,
 se on alkanut hymyillä, nauraa ja itkeä,
 se on alkanut hengittää, se on alkanut elää!

 Kuoro:

 Väkevänä ja monikirjavaisena sykähtelee elämä
 ohuilla paperisivuilla,
 joita ihmishenki on painomusteen välityksellä koskettanut.

 Tuhannet ja taas tuhannet
 juovat siitä elämänmaljasta janonsa sammuksiin.

 Pojat:

 Toiset kuorivat vaahdon,

 Tytöt:

 toiset imevät mehun

 Kuoro:

 ja toiset ammentavat pohjasakan,
 kukin makunsa ja tarpeensa mukaan.
 Ja kaikki tulevat tyydytetyiksi.
 Kaikki saavat sitä, mitä haluavat,
 ja lisäksi paljon muuta.

 Tytöt:

 Yhä korkeammalle, yhä täydellisempään pyrkivä ihmissielu
 henkäilee kuin raikastuoksuinen kevättuuli
 noiden elämää kuohuvien paperisivujen yllä –
 hyvän sekä pahan,
 kauniin sekä ruman elämänilmiön yllä –
 kuljettaen onnen ja täydellisyyden kaipuun siemeniä
 kirjavasta elämänmenosta hurmaantuneihin sisarsieluihin.

 Pojat:

 Se on kaikkeutta-syleilevän ihmisen jatkuva luomistyö.

 Tytöt:

 Hän luo lakkaamatta itseään.

 Pojat:

 Hän luo lakkaamatta muita
 oman kuvansa kaltaisiksi.

 Kuoro:

 Ikuisesti kumajaa ihmisen rinnassa:
 Tulkoon elämä! Tulkoon valkeus!